Belén López Peiró

Belén López Peiró (Buenos Aires, Argentina, 1992ko otsailaren 24a) argentinar idazle eta kazetaria da. Haurren sexu-gehiegikeriari eta haien inguruko esperientzia pertsonalari buruzko bere lanak eragin soziala eta aitortza izan zuen Argentinan, eta, gainera, katalanera, frantsesera, ingelesera, italierara eta portugesera itzulia izan zen.

 Bizitza 

 Lehen urteak 
Belén López Peiró 1992ko otsailaren 24an jaio zen Buenos Airesen, Argentinan. Kazetaritza ikasi zuen Taller Escuela Agencia-n eta Komunikazio Zientzietan lizentziatu zen Buenos Aireseko Unibertsitateko Gizarte Zientzien Fakultatean. Gabriela Cabezón Cámara idazlearen idazketa-tailerretan parte hartu zuen.

13 eta 17 urte bitartean, Santa Luzia herrian sexu-abusuak egin zizkion osabak, Claudio Sarlo komisarioak. 2014an, 22 urterekin, abusuak salatu zituen justiziaren aurrean.

 Ibilbide literarioa 
2018an, López Peirók bere lehen eleberria argitaratu zuen, Por qué volvías cada verano, nerabezaroan jasan zituen sexu-abusuen ingurukoa, eta baita salaketak familia eta hurbilekoengan eragin zituen ondorioak azlaltzen zituena. Argentinan, Txilen, Mexikon eta Brasilen Madreselva argitaletxeak eta Espainian Las Afueras eta Pol·len Edicions zigiluek argitaratu zuten liburua. Argitaratu zen urtean, Rolling Stone aldizkariak urteko 18 liburu onenen artean jarri zuten. Urte horretan bertan, gainera, Luciana Peker aktibistarekin batera, Thelma Fardin aktoreari babesa eman zion Juan Darthés aktorearen aurkako abusu-salaketan, eta horrek suposatu zuen Romina Gaetani eta Gianella Neyra aktoreek ere gauza bera egitea. Argentinako Emakume Aktoreen Elkarteak, orduan, Fardini lagundu zion salaketaren aurkezpenean, «Mirá cómo nos ponemos» leloarekin. Horren ondoren, Por qué volvías cada verano-k, arrakasta handia izan zuen salmentetan eta ospea lortu zuen sexu-abusuaren gainean egindako kontaketagatik. Horren ondorioz, sexu-abusuaren eta bortxaketaren beste biktima batzuek beren esperientzia partekatu zuten publikoki eta/edo sare sozialetan. Fardin bera eta Argentinako Emakume Aktoreen Elkartea izan zituen lagun López Peirók eleberriaren aurkezpenean, Buenos Aireseko 45. Nazioarteko Liburu Azokan.

2021ean, bere bigarren eleberria argitaratu zuen, Donde no hago pie, salatzea lortzen duten haurren sexu-abusuen biktimen prozesu judizialari buruzkoa. Testua Lumen argitaletxeak argitaratu zuen Espainian. Urte bat geroago, Por qué volvías cada verano, italierara, frantsesera eta ingelesera itzuli zen. 2022ko abenduan, Claudio Sarlo bere abusatzaileari 10 urteko kartzela-zigorra ezarri zioten egindako abusuengatik.

Idazle lanaz gain, López Peirók hitzaldiak eman zituen ikastetxeetan, abusuez kontzientziatzeko; Ni una menos kolektiboko kide zen, emakumeen kontrako indarkeriaren aurka; eta ez-fikziozko idazketa-tailerrak koordinatu zituen Garapenerako Nazioarteko Lankidetzaren Espainiako Agentziarekin eta irakurketa eta idazketa feministako tailerrak Buenos Airesko Unibertsitatean. Kazetari gisa, Argentinako eta kanpoko hainbat komunikabiderekin aritu zen elkarlanean, Pikara Magazine esaterako, eta, zinemako gidoilari gisa, hainbat proiektutan hartu zuen parte.

 Lanak 

 Eleberria 

 Por qué volvías cada verano (2018, Madreselva)
 Donde no hago pie (2021, Lumen)

 Erreferentziak 

 Bibliografia 

 Ravelo, E. (2019) «La voz múltiple: testimonio y forma en Por qué volvías cada verano», “Éticas alegres de insurrección: precariedades y cuerpos en la literatura argentina del siglo XXI” Mintegian, Laura Arnés
 Peller, Mariela eta Oberti, Alejandra (2020), “Escribir la violencia hacia las mujeres. Feminismo, afectos y hospitalidad”, Estudos Feministas Aldizkaria, 28(2), Florianópolis. Hemen eskuragarri: https://doi.org/10.1590/1806-9584-2020v28n272442
 Indri, C. M. (2022). «Enfrentar aquello que fue oculto: testimonios sobre el abuso en la obra de Belén López Peiró». 452 °F. De Teoría De La Literatura Y Literatura Comparada Aldizkaria, (27), 137–151. Hemen eskuragarri: https://doi.org/10.1344/452f.2022.27.7

 Kanpo estekak 

 Belén López Peiróren «Barru-barrukoa kontatzeko ausardia» artikulua, Mexikoko Unibertsitateko Aldizkarian argitaratua
 Belén López Peiróren «Se acabó» artikulua, 2023ko urtarrilaren 3an El País egunkarian argitaratua

Kategoria:Buenosairestarrak
Kategoria:Argentinako kazetariak
Kategoria:Buenos Airesko Unibertsitateko ikasleak
Kategoria:Emakume kazetariak
Kategoria:XXI. mendeko idazleak
Kategoria:Haurren sexu abusuak